**ΑΓΡΟΤΟΥΡΙΣΜΟΣ**

 ΜΟΧΛΟΣ ΓΙΑ ΤΗΝ ΑΝΑΠΤΥΞΗ ΤΗΣ ΥΠΑΙΘΡΟΥ

**ΔΙΔΑΚΤΙΚΟ ΕΓΧΕΙΡΙΔΙΟ**

**Έξαρχου Γ.-Καραγιάννη Στ.**

Πρόλογος : A. Georgopoulos Univ. Prof. Dr. Dr. Universität Wien

|  |
| --- |
| ***Ο ΔΩΔΕΚΑΛΟΓΟΣ*** |
| ***ΤΟΥ ΝΕΟΥ ΤΟΥΡΙΣΤΙΚΟΥ ΔΟΓΜΑΤΟΣ*** |
| *Η στρατηγική του Υπουργείου* | *7. Η σύσταση µηχανισµών ελέγχου* |
| *Τουριστικής Ανάπτυξης µε* | *και παρακολούθησης.* |
| *προοπτική δεκαετίας στηρίζεται σε* |  |
| *ένα νέο* τουριστικό δόγμα*, στο* | *8. Η διοικητική αναµόρφωση του* |
| *οποίο κυριαρχούν:* | *θεσµικού πλαισίου.* |
| *1. Η ποιοτική αναβάθµιση των* | *9. Η τυποποίηση του ελληνικού* |
| *τουριστικών υποδοµών.* | *τουριστικού προϊόντος.* |
| *2. Ο εκσυγχρονισµός των* | *10. Η επανίδρυση των υπηρεσιών* |
| *τουριστικών υπηρεσιών.* | *εξωτερικού και η στελέχωση τους* |
|  | *µε νέα γενιά στελεχών.* |
| *3. Το άνοιγµα προς τις* |  |
| *αναδυόµενες αγορές.* | *11. Η αναβάθµιση της τουριστικής* |
|  | *εκπαίδευσης.* |
| *4. Η εισαγωγή και χρήση νέων* |  |
| *τεχνολογιών.* | *12. Η σύγχρονη αντίληψη της* |
|  | *διαφηµιστικής προβολής και της* |
| *5. Η αξιοποίηση της περιουσίας* | *τουριστικής επικοινωνιακής* |
| *του ελληνικού τουρισµού µε* | *πολιτικής της χώρας µας.* |
| *ενεργοποίηση του ιδιωτικού* |  |
| *τοµέα.* | ΣΗΜΕΙΩΣΗ: *Οι ιθύνοντες δεν έχουν* |
|  | *συλλάβει ή κατανοήσει τη δύναµη του* |
| *6. Η δηµιουργία φιλόξενου* | *«κοιµώµενου γίγαντα» που ονοµάζεται ΑΓΡΟΤΟΥΡΙΣΜΟΣ.* |
| *επενδυτικού περιβάλλοντος.* |  |
|  |  |

Ο *αγροτουρισμός* είναι μια χειροπιαστή πραγματικότητα ηλικίας τουλάχιστον πενήντα (50) ετών, στις ανεπτυγμένες χώρες της Ευρώπης και μια καινούρια εμπειρία σχεδόν είκοσι πέντε (25) ετών, για την ελληνική οικονομία και κοινωνία. Πρόκειται για μια «νέα πραγματικότητα» που πραγματώνεται κατά διαφορετικό τρόπο στις χώρες μέλη της Ευρωπαϊκής Ένωσης από ότι στην Ελλάδα. Οι μεν πρώτες έχουν ως αφετηρία την ψυχαγωγία του κουρασμένου ανθρώπου των πόλεων, η δε Ελλάδα με τον αγροτουρισμό αποσκοπεί στο να «τονώσει το αγροτικό εισόδημα».

Οι δύο προαναφερθείσες διαφορετικές αφετηρίες είναι αυτές που μπορούν να προ-διαγράψουν και το μέλλον του *αγροτουρισμού* και να οιωνίσουν θετικές ή μη εξελίξεις. Η ευρωπαϊκή εμπειρία και πραγματικότητα έχει ως τώρα αποδείξει ότι ο *αγροτουρισμός* κινείται σε πλαίσιο που το καθορίζουν: η προστασία του φυσικού περιβάλλοντος, ο σεβασμός στη λαϊκή αρχιτεκτονική και τη λαϊκή παράδοση, η αναβίωση τελετουργικών παλαιών εθίμων, η άδολη ανθρώπινη επαφή και άλλα, από τα οποία έχουν να ωφεληθούν οι άνθρωποι των ευρωπαϊκών μεγαλουπόλεων. Η ελληνική εμπειρία κινείται ασφαλώς στο ίδιο πλαίσιο, αλλά οι παροχές των αγροτουριστικών υπηρεσιών φαντάζουν στους ανθρώπους των πόλεων σαν «…το ξύλινο ποδάρι της γιαγιάς μας»!, σαν τους φτωχούς ξεχασμένους συγγενείς στο χωριό που περιμένουν το «ξεροκόμματο» του …από καιρού μεταναστεύσαντος δικού τους και που για χρόνια «είχε ρίξει μαύρη πέτρα πίσω του».

**Γενικά**

Ο *αγροτουρισμός* έχει καθιερωθεί ήδη ως όρος της οικονομικής επιστήμης και χρησιμοποιείται συχνά από τους απασχολούμενους με τα θέματα της *αγροτικής οικονομίας* ή της *τουριστικής οικονομίας*. Για τους λεξικογράφους: «*αγροτουρισμός* είναι *η οργανωμένη τουριστική δραστηριότητα, κατά την οποία εξασφαλίζεται στους τουρίστες η δωρεάν διαμονή σε αγρόκτημα με αντάλλαγμα τη συμμετοχή τους στις αγροτικές δραστηριότητες.*

Φαίνεται, πως για την ελληνική πραγματικότητα υπάρχει μια *ασάφεια* ως προς το τι ακριβώς σημαίνει ο *αγροτουρισμός*, γεγονός που σημαίνει ότι υπάρχει *αρκετή σύγχυση* κατά τη χρήση αυτού του όρου, οπότε απαιτείται διασάφηση και ξεκάθαρη προσέγγιση για την καλύτερη κατανόηση της *ύλης* του παρόντος τόμου.

*«Όσοι θέλουν να απολαύσουν την ησυχία, την ηρεμία, την απλότητα και τη φύση, θα βρεθούν στο στοιχείο τους»* υποστηρίζουν εκείνοι που έχουν περάσει τις ημέρες των διακοπών τους σε κάποιο «αγρόκτημα», και κάτι τέτοιο ισχυρίζονται ορισμένοι από τους εισηγητές – διοργανωτές του αγροτουρισμού στη χώρα μας. Πρόκειται για άποψη που έχει λίγους οπαδούς προς το παρόν, αλλά φαίνεται να κερδίζει συνεχώς νέους φίλους, χωρίς ωστόσο τούτη η προσέγγιση να «αναδεικνύει» όλο το εύρος και το περιεχόμενο του όρου *αγροτουρισμός*.

Οπαδοί άλλης άποψης διακηρύσσουν ότι ο *αγροτουρισμός* ως «μορφή τουρισμού» είναι: *«η παράλληλη ανάπτυξη δραστηριοτήτων που αποσκοπεί στην οικονομική αναβάθμιση των αγροτικών χώρων της υπαίθρου, με την στήριξη της τοπικής αγροτικής παραγωγής, της ήπιας τοπικής αγροτικής παραγωγής, της εμπορίας, της ήπιας και μικρής κλίμακας προσφοράς τουριστικών υπηρεσιών και της ανάδειξης του πολιτιστικού και φυσικού πλούτου κάθε περιοχής».*

**Αγροτουρισμός: η «άλλη λύση»**

Ο αγροτουρισμός είναι ένα είδος διακοπών που έχει υπαγορευθεί από την ανάγκη της οικονομικής επιβίωσης κάποιων μικρών ιδιοκτητών γης - αγροτών και που αποφάσισαν να ακολουθήσουν παραδοσιακές μεθόδους καλλιέργειας –με αποφυγή χρήσης φυτοφαρμάκων και χημικών ουσιών–, παρά το γεγονός ότι τα προϊόντα τέτοιων καλλιεργειών αποκτούν μια συνεχώς αυξανόμενη ζήτηση –χωρίς ωστόσο αυτές οι αγροτικές εκμεταλλεύσεις να είναι ακόμα κερδοφόρες–, και να παράσχουν φιλοξενία σε ανθρώπους που θέλουν να ζήσουν κοντά στη φύση, που θέλουν να ιδούν εκ του σύνεγγυς τις παραδοσιακές μορφές καλλιέργειας και που – πολλές φορές– θέλουν να συμμετέχουν ενεργά σε αυτές, και έτσι με αυτόν τον τρόπο να διασφαλίζουν οι ιδιοκτήτες γης – αγρότες ένα *επιπλέον εισόδημα.*

Όσοι άνθρωποι επιλέξουν να κάνουν αυτό το είδος διακοπών πρόκειται να ζήσουν σε τοπία ιδιαίτερου φυσικού κάλλους και μπορούν να επιδοθούν σε σειρά δραστηριοτήτων, όπως είναι π.χ. η πεζοπορία, η ποδηλασία, η ιππασία, το κολύμπι κ.ά. Επιπλέον, έχουν τη δυνατότητα να γνωρίσουν την τοπική μαγειρική, να αναλώσουν τοπικά παραδοσιακά υγιεινά προϊόντα, αλλά και να έρθουν σε επαφή με ήθη και έθιμα των αγροτικών πληθυσμών, ήθη και έθιμα ξεχασμένα από τους ανθρώπους της πόλης.

Οι *αγροτουρίστες* επιλέγουν τα καταλύματά τους με βάση: -τις μεθόδους καλλιέργειας που εφαρμόζονται στα αγροκτήματα, -το φυσικό κάλλος του περιβάλλοντος χώρου, -το βαθμό προστασίας της φύσης, -την παροχή καλών συνθηκών διαμονής, -την παροχή τοπικών υγιεινών εδεσμάτων διατροφής.

Ο αυθεντικός χαρακτήρας των *αγροκτημάτων* μπορεί να διατηρηθεί όταν στο καθένα από αυτά δεν φιλοξενηθούν περισσότερα από δέκα πέντε (15) άτομα, όταν τα μέλη των οικογενειών που παρέχουν «φιλοξενία» έρχονται σε άμεση επαφή με τους «επισκέπτες» - τουρίστες, όταν οι *αγροτουρίστες* γνωρίζουν την περιοχή και τις παραδόσεις των ανθρώπων και ξεναγηθούν πέριξ των αγροκτημάτων στις γειτονικές *εξοχές*, και όταν οι *φιλοξενούμενοι* μπορούν –εάν το επιθυμούν– να συμμετάσχουν ενεργά και στις εργασίες του αγροκτήματος.

**Αγροτουρισμός: μοχλός ανάπτυξης**

Ο αγροτουρισμός συμβάλλει τα μέγιστα στην *τοπική ανάπτυξη*: Η δημιουργία ξενώνων και η στελέχωσή τους σημαίνει *νέες θέσεις εργασίας* και η ανάπτυξη του αγροτουρισμού σημαίνει *πρόσθετα κέρδη* στον αγροτικό χώρο και *συγκράτηση του πληθυσμού* –κυρίως των νέων– στην ύπαιθρο. Συνάμα, ο αγροτουρισμός σημαίνει και *αύξηση της «κοινωνικής ζωής»* σε απομακρυσμένα από αστικά κέντρα χωριά, κάτι από το οποίο έχουν *μεγάλη ανάγκη* πολλοί κάτοικοι των μικρών και «απομονωμένων» οικισμών. Έχει παρατηρηθεί ότι σημαντικό μέρος των *κερδών* που δημιουργούνται από τον αγροτουρισμό, διοχετεύεται στην κύρια ασχολία του πληθυσμού της υπαίθρου που είναι η *γεωργία*, και ότι σημαντικό ποσοστό του αγροτικού εισοδήματος σε ορισμένες περιοχές της χώρας δημιουργείται από την ενεργό δράση και *συμμετοχή των γυναικών* στην εδραίωση του αγροτουρισμού, γεγονός που σημαίνει ότι ο *αγροτουρισμός* συνεισφέρει και στο να υπάρξουν κινήσεις, δράσεις και πρωτοβουλίες ανενεργών –έως τώρα– κοινωνικών ομάδων.

Πρωτοβουλίες και δράσεις προώθησης του *αγροτουρισμού* στην Ελλάδα έχουν εκδηλωθεί σε πολλές περιοχές και αναφέρουμε ενδεικτικά παραδείγματα: στον Λαγκαδά, στα Κρούσια Κιλκίς, στα Γρεβενά (Πίνδος), στην Καλαμπάκα – Μετέωρα, στο Καρπενήσι, στη Στροφυλλιά Αχαΐας, στη Συκαμιά Λέσβου, στις Πλαταιές Βοιωτίας, στο Λισσό Κρήτης, στον παλαιό Άγιο Παντελεήμονα (Όλυμπος), στη Γαλάτιστα, στην Αρναία, στη Βράσνα, στην Ουρανούπολη, στο Δελβινάκι και αλλού και σε οικισμούς κοντά στο «Δέλτα του Έβρου», στο «Δάσος της Δαδιάς», στο Παγγαίο όρος, στη Ροδόπη, στα Άγραφα, στα ορεινά της Κόνιτσας και σε άλλες περιοχές.

Οι περισσότερες πρωτοβουλίες και δράσεις που προωθήθηκαν για την εδραίωση και την επέκταση του αγροτουρισμού στη χώρα οφείλονται στα ευρωπαϊκά διαρθρωτικά προγράμματα και στις δυνατότητες που παρείχαν τα Leader Ι και ΙΙ και Leader +, όμως οι μέχρι τώρα εφαρμογές δείχνουν πως η *«ιδέα του αγροτουρισμού»* στην Ελλάδα διανύει ακόμα τα πρώτα –νηπιακά, θα λέγαμε– βήματα.

Θεωρούμε ότι για να υπάρξει επιτυχής έκβαση αυτών των πρωτοβουλιών και

προσπαθειών *θα πρέπει να αποκλειστεί η ανάπτυξη αγροτουριστικών δραστηριοτήτων στις «περιοχές ελέγχου της τουριστικής ανάπτυξης» και δη στις ήδη «τουριστικά κορεσμένες περιοχές».* Βέβαια, απαιτείται να προσδιορισθούν με σαφήνεια και να χαρτογραφηθούν οι «υπεραναπτυγμένες τουριστικά περιοχές» στις οποίες αναμφίβολα ανήκουν όλα τα παραλιακά τμήματα και οι τόποι – προορισμοί μαζικού τουρισμού–, και κατόπιν, στο πλαίσιο της εφαρμογής του ευρωπαϊκού *Κανονισμού 2328/1991* και των *Κοινοτικών Προγραμμάτων Leader,* να περιορισθούν οι επιδοτήσεις για δημιουργία ενοικιαζόμενων δωματίων και διαμερισμάτων, αλλά **να ενισχυθούν** –μετά από ολοκληρωμένα προγράμματα και μελέτες:

* η δημιουργία καταλυμάτων μέσα σε παραδοσιακά κτίσματα στους οικισμούς που διαθέτουν χαρακτηριστικά «παραδοσιακά σύνολα» ή μέσα σε μεμονωμένα κτίσματα, σύμφωνα με τις διατάξεις του Π.Δ. 33/1979
* η ανέγερση νέων μικρών ξενοδοχείων με τις προδιαγραφές που είναι δημοσιευμένες στο ΦΕΚ 557 Β΄/1987, και με παροχή δυνατότητας στον ΕΟΤ να εξετάζει κατά περίπτωση κάποιες τροποποιήσεις των προδιαγραφών ξενοδοχειακών καταλυμάτων που θα ιδρύονται στο πλαίσιο του χρηματοδοτούμενου – επιδοτούμενου αγροτουρισμού

η δημιουργία μορφών μη κύριων ξενοδοχειακών καταλυμάτων, με τήρηση των θεσπισμένων προδιαγραφών και μετά από προηγούμενη σχετική έγκριση του ΕΟΤ.

Ορισμένοι –εκφραστές της κρατικής πολιτικής στον τομέα του ελληνικού τουρισμού– προτείνουν την αναστολή των χρηματοδοτήσεων και των σχετικών αδειών για τη δημιουργία νέων καταλυμάτων σε οικισμούς ή τόπους όπου υπάρχουν ήδη καταλύματα –αλλά τα οποία δεν έχουν ικανοποιητικές πληρότητες.

**Αγροτουρισμός: συμπληρωματικές εγκαταστάσεις**

Το πρόβλημα των καταλυμάτων δεν είναι το μοναδικό που πρέπει να επιλυθεί, προ-κειμένου να υπάρξει ολοκληρωμένη απόδοση του αγροτουρισμού, γιατί στη γενικότερη τουριστική πολιτική για συνολική ποιοτική αναβάθμιση και διαφοροποίηση του τουριστικού προϊόντος, τα προγράμματα αγροτουριστικής ανάπτυξης θα πρέπει να περιλαμβάνουν και διάφορες εγκαταστάσεις και ανωδομές, όπως:

* κέντρα εστίασης και αναψυχής
* μικρές εγκαταστάσεις πολιτιστικών χρήσεων
* μικρές εγκαταστάσεις ειδικής τουριστικής υποδομής (εκθεσιακοί χώροι, χώροι άθλησης κ.λπ.)
* εργαστήρια μεταποίησης αγροτικών προϊόντων και πρατήρια πώλησης κ.λπ.
* γραφείο πληροφοριών και κρατήσεων.

Στις προαναφερθείσες περιπτώσεις η στέγαση όλων αυτών των «χρήσεων» πρέπει κατά προτεραιότητα να γίνει σε *παραδοσιακά κτίσματα*, ειδικά όσες *χρήσεις* σχετίζονται με την *ειδική τουριστική υποδομή*, όπως είναι π.χ. τα συνεδριακά κέντρα, ενώ πρέπει να τηρούνται οι αναγκαίες ελάχιστες προδιαγραφές προκειμένου τα –επιδοτούμενα– έργα να εξυπηρετούν τους επιδιωκόμενους σκοπούς.

Διευκρινίζουμε ότι οι προαναφερθείσες «εγκαταστάσεις και ανωδομές», καθώς και τα καταλύματα, πραγματώνονται με βάση τα αναφερόμενα στο άρθρο 2 του Ν. 2160/1993 και τελούν υπό τον προληπτικό και κατασταλτικό έλεγχο του ΕΟΤ.

Εξαιρετικά σημαντική θεωρείται και η *οργανωτική αγροτουριστική υποδομή*

(προγραμματισμός, μάρκετινγκ-προβολή, τεχνική βοήθεια, οργάνωση της λειτουργίας των μονάδων για προσπέλαση στην αγορά, κοινοπραξίες στους τομείς πληροφόρησης, κρατήσεων, προμηθειών κ.λπ.), καθώς και η *επιμόρφωση – προετοιμασία των αγροτών* για το νέο ρόλο που καλούνται να παίξουν.

Όσοι γνωρίζουν καλά τις εξελίξεις στον *ελληνικό αγροτικό τομέα* και στον *ελληνικό τουριστικό τομέα,* εκτιμούν ότι *δεν διασφαλίζεται η ανάπτυξη των αγροτικών περιοχών μέσω του αγροτουρισμού* και παρ’ όλα αυτά όλοι συνηγορούν στις χρηματοδοτήσεις των αγροτουριστικών εγκαταστάσεων, υπό την προϋπόθεση όμως ότι πρέπει να ενταχθούν στο πλαίσιο μιας *εθνικής τουριστικής πολιτικής*, τους όρους και τους κανόνες της οποίας θα ρυθμίζει πάγια – ευέλικτη νομοθεσία.

**Αγροτουρισμός και «Αγροτικός Τομέας»**

Κάθε μορφή συνεργασίας ανάμεσα στην *αγροτική πολιτική* με την *τουριστική πολιτική* μπορεί να παράγει σημαντικές ωφέλειες και για τις δύο οικονομικές «δραστηριότητες», και αυτό προϋποθέτει στενή συνεργασία μεταξύ των *τουριστικών επιχειρήσεων* και των *αγροτικών επιχειρήσεων*, στη βάση ενός εποικοδομητικού και δημιουργικού πνεύματος που θα απορρίπτει τις στενοκέφαλες συντεχνιακές συμπεριφορές που – συνήθως– οδηγούν σε αποτυχίες. Η ουσία και η αναγκαία προϋπόθεση για μια τέτοια συνεργασία είναι: *ο Τουρισμός να ολοκληρώνει τον Αγροτικό Τομέα και όχι να τον αντικαθιστά*. Ο αγροτικός τομέας υπήρξε –και είναι μέχρι σήμερα– ο βασικός τομέας της *Ελληνικής Οικονομίας* και ο τουριστικός τομέας υπήρξε –και είναι ακόμα– σημαντικός τομέας – μεταφορέας απαραίτητων χρηματικών πόρων της *Εθνικής Οικονομίας* μας.

Η στενή συνεργασία μεταξύ Τουρισμού και Αγροτικού Τομέα αρχίζει συνήθως με την *επιλεκτική ανάκτηση αγροτικών οικημάτων και εκτάσεων*, για να τους δοθεί η ποιότητα που θα τους μεταμορφώσει σε «στοιχεία» πάνω στα οποία θα αναπτυχθούν οι *αγροτουριστικές δραστηριότητες*.

Η ολοκλήρωση της σχέσης Τουρισμού – Αγροτικού Τομέα προϋποθέτει την προστασία του φυσικού περιβάλλοντος και έτσι τίθενται κατά βάσιν τα προβλήματα της αγροτικής παραγωγής που συνδέονται με τον περιορισμό των ζωοτεχνικών δραστηριοτήτων (μείωση της αιγοπροβατοτροφίας) και των καλλιεργειών, τίθενται οι περιορισμοί που επιβάλλονται για χάρη της προστασίας του φυσικού περιβάλλοντος.

Οι εκτατικές και οι εντατικές γεωργικές εκμεταλλεύσεις και η νομαδική κτηνοτροφία θεωρούνται ότι είναι αυτές που κατεξοχήν καταστρέφουν το περιβάλλον, γι’ αυτό και θεωρούνται ασυμβίβαστες με τους οικολογικούς και περιβαλλοντικούς στόχους του αγροτουρισμού, ιδίως στις *προστατευόμενες περιοχές*.

Υπ’ αυτές τις συνθήκες, ο αγροτουρισμός αποτελεί καταλυτικό παράγοντα: Ολοκληρώνει τις δραστηριότητες του αγροτικού τομέα και συμψηφίζει τη μείωση που μπορεί να προκύψει στα εισοδήματα των παραγωγών από την αγροτική παραγωγική δραστηριότητά τους, με αναπλήρωση (αυτών των «χαμένων» εισοδημάτων) από τον αγροτουρισμό ή από τις νέες δραστηριότητες της αγροτικής παραγωγής.

Ο αγροτουρισμός αποτελεί «φαινόμενο μικρών διαστάσεων» κατανεμημένος σε σχετικά μεγάλες εκτάσεις και συμβάλλει στο να μειωθούν στο ελάχιστο προκληθείσες κατά το παρελθόν καταστροφές στο περιβάλλον, κυρίως από την υπερβολική συγκέντρωση πληθυσμού ανά μονάδα επιφάνειας. Έτσι φαίνεται ότι ο αγροτουρισμός είναι σημαντικός και στην προστασία του περιβάλλοντος και στην αναβάθμιση των φυσικών πόρων και των εδαφών.

Οι *παραδοσιακοί οι*κισμοί αποτελούν σημαντική πολιτιστική και αρχιτεκτονική κληρονομιά και πάρα πολύ συχνά υποτιμούνται για τη σκοπιμότητα της πραγματικής οικονομικής αξίας τους. Συχνά διαμαρτυρόμαστε για τη διατήρησή τους, γεγονός που

σημαίνει ότι δεν δείχνουμε τον προσήκοντα σεβασμό στην τυπολογία της προϋπάρχουσας αρχιτεκτονικής. Και όταν τεθούν κάποιοι «οικιστικοί περιορισμοί», για την πραγμάτωση των οποίων συναντάμε εμπόδιο τους … παραδοσιακούς οικισμούς (!), θα πρέπει να θεωρήσουμε ότι αυτό το «εμπόδιο» είναι εξωπραγματικό και υπερβολικό.

Ο *αγροτουρισμός* αλλάζει τη συμπεριφορά των αγροτών, των ανθρώπων της υπαίθρου που ενδιαφέρονται ενεργά για την προστασία του φυσικού περιβάλλοντος και τη διατήρηση της ακεραιότητας των παραδοσιακών οικισμών, γεγονός που σημαίνει αύξηση του αριθμού των *αγροτουριστών* και –κατ’ επέκταση– αύξηση των δημιουργούμενων εισοδημάτων.

Βέβαια, για να φτάσουν τουρίστες στα χωριά της υπαίθρου πρέπει οι αγρότες να «εργαστούν» και στον τομέα της *διαφήμισης* και να διασφαλίσουν *«απλή υποδοχή, αλλά ζωντανή»*, με ένα πακέτο ελάχιστων προτάσεων, που δεν θα υστερεί σε στοιχειώδεις (τουλάχιστον) εγκαταστάσεις, σε διαχείριση εκδρομών, σε δρομολόγια, σε αναβάθμιση του φυσικού περιβάλλοντος και σε εξασφάλιση των αναγκαίων κοινωνικών και εμπορικών υπηρεσιών.

Με τον αγροτουρισμό έχουμε την παρουσία μιας μορφής «αυτόχθονης ανάπτυξης» του τουρισμού, συνδεδεμένης με την τοπική επιχειρηματική πρωτοβουλία και, άρα, ως τέτοια είναι ανοιχτή σε εξελίξεις και αλληλεξαρτώμενες δραστηριότητες άμεσα χρήσιμες στην κοινωνικοοικονομική πρόοδο των ενδιαφερομένων ζωνών-τόπων.

Ο περί τουρισμού *Κανονισμός 92/421/ΕΟΚ* (17-7-1992) επισημαίνει ότι *«ο Τουρισμός στην Κοινότητα θα πρέπει να σέβεται τους τοπικούς πληθυσμούς, καθώς και το φυσικό και πολιτιστικό περιβάλλον, προκειμένου να προωθηθεί η ποιότητα της προσφοράς».* Ο ίδιος *Κανονισμός* δίνει ιδιαίτερη έμφαση και στην *ανάπτυξη του αγροτουρισμού*, διότι *«στόχος της δράσης της Κοινότητας στον τομέα αυτόν είναι η ανάπτυξη τουριστικών δραστηριοτήτων στην ύπαιθρο, ιδίως του Αγροτικού Τουρισμού, των μικρών οικογενειακών ξενοδοχείων ή των δραστηριοτήτων σωματείων, δήμων ή τοπικών φορέων».*

**Τάσεις και υποδομές του αγροτουρισμού**

Ο αγροτουρισμός εν πρώτοις μπορεί να αναπτυχθεί σε οικισμούς που χτίζονται με παραδοσιακά υλικά και μπορεί να δίνουν έτσι την εικόνα ενός παραδοσιακού χωριού. Απόρροια αυτής της αντίληψης, που τα τελευταία χρόνια γνωρίζει μεγάλη άνθιση σε χώρες της κεντρικής Ευρώπης και σε ορισμένες χώρες της Αφρικής, είναι το γεγονός ότι χτίζονται ολόκληρα «παραδοσιακά χωριά» ή γίνονται ουσιώδεις επεμβάσεις και παρεμβάσεις σε εγκαταλελειμμένους οικισμούς για να μεταλλαγούν και να μοιάζουν με «παραδοσιακούς οικισμούς». Παράλληλα, σε αυτούς τους οικισμούς δημιουργείται σημαντική υποδομή (μαγαζιά και καταστήματα) και επιδιώκεται έτσι να δίνουν την εικόνα *παραδοσιακού χωριού* (δόμηση με τοπικά υλικά, προσεγμένη διακόσμηση, πώληση τοπικών προϊόντων κ.ά.). Μεγάλη σημασία δίνεται στην *μικρή κλίμακα των κτισμάτων* και επιδιώκεται να είναι όλα τα οικήματα ενταγμένα στο *φυσικό περιβάλλον*. Το κάθε κτίσμα πρέπει να έχει την αυτονομία του (υπνοδωμάτια, κουζίνα, μπάνιο, λοιποί λειτουργικοί χώροι κ.λπ.) και ορισμένα κτίσματα δημιουργούνται με σκοπό να προσδώσουν ιδιαίτερο κλίμα στον οικισμό, όπως π.χ. ένας εκθεσιακός χώρος, ένα μικρό αμφιθέατρο για πολιτιστικές εκδηλώσεις και άλλα συναφή.

Ο *αγροτουρισμός* μπορεί να αναπτυχθεί σε *παραδοσιακούς οικισμούς* και σε *αγροκτήματα*, που διασφαλίζουν διαμονή και φαγητό των *αγροτουριστών* σε ξεχωριστό οίκημα.

Αυτή η μορφή αγροτουρισμού έχει συνεχή ανάπτυξη –τα τελευταία χρόνια– λόγω των πλεονεκτημάτων που παρουσιάζει τόσο για τους αγρότες – επιχειρηματίες όσο και για τους τουρίστες: Οι μεν πρώτοι (αγρότες) διατηρούν τον ιδιωτικό χώρο τους και –δημιουργώντας τουριστική υποδομή στους οικίσκους τους– προσπαθούν να αυξήσουν τη δυνατότητα για ένα καλύτερο μάρκετινγκ και για καλύτερες τιμές, οι δε τουρίστες έχουν αυτονομία στον ύπνο και στο φαγητό, γεγονός εξόχως δελεαστικό για οικογένειες με μικρά παιδιά.

Οι τέτοιου είδους *αγροτουριστικές μονάδες* διαθέτουν συχνά υποδομή για παιδιά (π.χ. παιδικές χαρές, παιδότοπους κ.ά.), αλλά και για αθλητικές και φυσιολατρικές δραστηριότητες, κάτι που απαιτεί αυξημένες επενδυτικές δαπάνες και εκτεταμένη αγροτική εκμετάλλευση. Οι αγροτουριστικές μονάδες που παρέχουν τέτοιου είδους υπηρεσίες, παρέχουν πολλαπλά πλεονεκτήματα στον αγρότη – «αγροτουριστοεπιχειρηματία», για το λόγο ότι απαιτούν επενδύσεις μικρής κλίμακας και που η απόσβεσή τους γίνεται σε βραχύ διάστημα.

Ο *τουρισμός στην ύπαιθρο* περιλαμβάνει κάθε μορφής τουριστική δραστηριότητα στον αγροτικό χώρο και αυτή ακριβώς η δραστηριότητα είναι ο *αγροτουρισμός*, που έχει ως βασικό χαρακτηριστικό του *την προσπάθεια να συνδέσει με διαφορετικούς οργανωτικά και λειτουργικά τρόπους τη γεωργία με τον τουρισμό*, με τελικό στόχο την αμοιβαία ωφέλεια και ιδιαίτερα το όφελος για τη γεωργία και τη διατήρηση του οικονομικά ενεργού πληθυσμού στην ύπαιθρο.

*Τουρισμός στην ύπαιθρο* σημαίνει ότι ο τουρίστας μπορεί να μείνει σε κάποιο υπαίθριο κάμπινγκ ή σε κάποια αγροτουριστική μονάδα ή και σε ξενοδοχεία διακοπών και αυτή η τουριστική δραστηριότητα μπορεί να προέρχεται από τον ιδιωτικό τομέα (π.χ. ξενοδοχεία, ενοικιαζόμενα δωμάτια κ.λπ.) ή μπορεί να είναι αποτέλεσμα πρωτοβουλιών της τοπικής αυτοδιοίκησης (π.χ. δημοτική ή κοινοτική πανσιόν, κοινοτικό κάμπινγκ κ.ά.) ή μπορεί να είναι δραστηριότητα αγροτουριστικού συνεταιρισμού ( όπως είναι π.χ. οι γυναικείοι αγροτουριστικοί συνεταιρισμοί σε διάφορους οικισμούς της χώρας που διαθέτουν «ενοικιαζόμενα δωμάτια» κ.λπ.) ή δραστηριότητα φορέα που έχει κάποια νομική μορφή και υπόσταση.

Το κίνητρο για την ίδρυση αυτών των «τουριστικών μονάδων» είναι να μπορούν να ανταποκριθούν στην ανάγκη του τουρίστα για επιστροφή στη φύση (τουρισμός φυσιολατρικός, οικολογικός, ορειβατικός, χειμερινός κ.λπ.), ή να ανταποκριθούν στην ανάγκη του τουρίστα για δραστηριότητες διακοπών και αναψυχής που αναπτύσσονται στην ύπαιθρο (παραθαλάσσια ξενοδοχειακά συγκροτήματα, «κατασκηνωτικά γκέτο» κ.ά.), χωρίς να συνδέονται –ωστόσο– με οποιονδήποτε τρόπο με την τοπική οικονομικοκοινωνική και περιβαλλοντική «δομή».

**Οργάνωση της υπαίθρου**

Από την προηγηθείσα ανάλυση διαπιστούται ότι απαιτείται η χάραξη και εφαρμογή µμιας εθνικής περιφερειακής πολιτικής, που βασικό της µέληµα να είναι η υποστήριξη της ζωής στην ύπαιθρο και προ πάντων η υποστήριξη της νεολαίας, ώστε να παραμείνει υπό αξιοπρεπείς συνθήκες στις προγονικές εστίες, σεβόμενη και αναπαράγοντας τις αιώνιες πολιτιστικές και ανθρωπιστικές αξίες και απολαμβάνοντας τις κοινωνικές και άλλες υπηρεσίες των ανθρώπων των πόλεων.

Μια τέτοια επιλογή προϋποθέτει ανακατανομή του εθνικού εισοδήματος, ώστε να παύσει το εισόδημά των ανθρώπων της υπαίθρου να αποτελεί μικρό ποσοστό του εισοδήματος των μισθωτών μικροαστών και των κεφαλαιοκρατών αστών. Η ανακατανομή μπορεί να πραγματωθεί µόνο µε διεύρυνση της παραγωγικής βάσης, σε κλάδους παραγωγής αγαθών που να καλύπτουν την εσωτερική ζήτηση και που συμβάλλουν στη σταδιακή μείωση των εισαγωγών, καθώς και σε κλάδους σύγχρονης προηγμένης τεχνολογίας.

Για την επιτυχή έκβαση αυτής της επιλογής απαιτείται ορθολογικός χωροταξικός σχεδιασμός της ανάπτυξης της υπαίθρου (τουτέστιν των περιφερειών της χώρας), µε όρους και διαδικασίες που να διασφαλίζουν:

* Θεσμοθέτηση του ελέγχου των χρήσεων γης σε επίπεδο πολεοδομικού σχεδιασμού και επέκτασης των ημιαστικών οικισμών και των κοινοτήτων, µε την παράλληλη θέσπιση ζωνών για γεωργική, βιομηχανική, οικιστική, δασική ή άλλη κοινωνικώς ωφέλιμη χρήση, ώστε να προστατευθεί ο “συντελεστής” έδαφος που τελεί σε διαρκή στενότητα και δη να προστατευθούν µε προτεραιότητα οι γόνιμες καλλιεργούμενες εκτάσεις, των οποίων δεν θα πρέπει να αλλάζει η χρήση για κανένα λόγο.
* Θεσμοθέτηση της υλικής, πνευματικής και διοικητικής τόνωσης όλων των προσπαθειών που αποσκοπούν στη συγκράτηση του πληθυσμού στην ύπαιθρο και στην παράλληλη µμείωση ή και ανακοπή του ρεύματος της αγροτικής εξόδου και της αστυφιλίας, μέσα από τη στήριξη των προσπαθειών που συμβάλλουν στην ανάδειξη των αρχαιολογικών, ιστορικών και των εν γένει πολιτιστικών στοιχείων της υπαίθρου και των προσπαθειών που αναδεικνύουν τα τοπία ιδιαίτερου φυσικού κάλλους, τους υγροβιότοπους, τη νεοκλασική αρχιτεκτονική κ.λπ., και που όλα αυτά αποτελούν το πλαίσιο ανάπτυξης του *αγροτουρισμού.*
* Θεσμοθέτηση ριζοσπαστικών μεταρρυθμίσεων στον αγροτικό τομέα, που να δια-σφαλίζουν την αναδιάρθρωση των καλλιεργειών, την τόνωση των ευέλικτων βιομηχανικών µμονάδων µμεταποίησης αγροτικών προϊόντων, την αναδιοργάνωση των αγροτικών συνεταιρισμών ώστε να λειτουργήσουν ως πρότυπες συλλογικές παραγωγικές µμονάδες, την ανάδειξη του αγροτικού πολιτισμού, την ανασύνταξη του αγροτικού χώρου και των τόπων αναψυχής και που να διασφαλίζουν -τελικά- νέες θέσεις εξωαγροτικής απασχόλησης στην ύπαιθρο.
* Γεωγραφική επιλογή ενός δικτύου ημιαστικών ή μικρών αστικών κέντρων της χώρας µε παρεμβάσεις θεσμικού χαρακτήρα υλικοτεχνικής και πνευματικής τόνωσης της “ζωής” των, ώστε κατά την προσεχή 25ετία να αναπτυχθούν σε πλήρη και ολοκληρωμένα αστικά κέντρα, µε δίκτυα υποδομών και διοίκησης που να εγγυώνται την απασχόληση, την εκπαίδευση, την κοινωνική πρόνοια, την αναψυχή κ.λπ., τουτέστιν την ευημερία στους κατοίκους των.

**Συμπέρασμα**

Ο ελληνικός αγροτικός τομέας, δηλαδή η ελληνική ύπαιθρος, επί 50 χρόνια (β’ µισό 20ου αιώνα) έδωσε την αναγκαία εργατική δύναμη, τις αποταμιεύσεις και τις πιο παραγωγικές και τις πιο γόνιμες από τις πνευματικές δυνάμεις του τόπου, για να υπάρχει σήμερα ένα ικανοποιητικό επίπεδο ανάπτυξης στη χώρα και για να υπάρχουν συνάμα οι όποιες αρνητικές όψεις της σύγχρονης νεοελληνικής οικονομίας και κοινωνίας. Μετά από 50 χρόνια κυριαρχίας ενός ιδιότυπου οικονοµικο-κοινωνικού “δυϊσμού” στην Ελλάδα, είναι καιρός η συντεταγμένη πολιτεία να… αναστρέψει την κυρίαρχη λογική και να παρέμβει θεσμικά µε στρατηγικές επιλογές και πολιτικές οργάνωσης και αναδιάρθρωσης της ανάπτυξης των τομέων της οικονομίας και της υπαίθρου, πάνω στους άξονες που ήδη έχουμε προτείνει και στους οποίους πρωτεύουσα θέση πρέπει να καταλαμβάνει ο *αγροτουρισμός.\_*